**ΕΝΩΣΗ ΛΕΙΤΟΥΡΓΩΝ ΜΕΣΗΣ ΕΚΠΑΙΔΕΥΣΗΣ ΚΕΦΑΛΟΝΙΑΣ – ΙΘΑΚΗΣ (ΕΛΜΕ-ΚΙ)**

elme\_ki@yahoo.gr

**Μήνυμα της ΕΛΜΕΚΙ για την νέα σχολική χρονιά**

**Αγαπητοί μαθητές, γονείς και συνάδελφοι,**

Το Δ.Σ. της ΕΛΜΕΚΙ εύχεται σε μαθητές, γονείς και εκπαιδευτικούς καλή σχολική χρονιά.

Για άλλη μια φορά τα σχολεία ανοίγουν αντιμετωπίζοντας από την πρώτη κιόλας μέρα, μεγάλα προβλήματα στην λειτουργία τους, που αφορούν στις κτιριακές τους υποδομές, στο απαραίτητο εκπαιδευτικό προσωπικό, στις μεταφορές των μαθητών, στα μέτρα αντιμετώπισης της πανδημίας κ.α.

Είναι η τρίτη κατά σειρά σχολική χρονιά που με ευθύνη του υπουργείου παιδείας, η εκπαιδευτική διαδικασία πραγματοποιείται ουσιαστικά χωρίς καμιά εγγύηση και ασφάλεια απέναντι στην πανδημία. Οι μαθητές που τελείωσαν το γυμνάσιο έχουν να κάνουν κανονικό μάθημα σε τάξη από την Α΄ Γυμνασίου, ενώ αυτοί που ξεκινούν προετοιμασία για τις Πανελλαδικές Εξετάσεις ουσιαστικά έχουν βγάλει σχεδόν όλο το λύκειο μέσω webex. H εξεταστέα ύλη και το σύστημα εισαγωγής στην τριτοβάθμια εκπαίδευση συνεχώς αλλάζει, με τελευταία αλλαγή την απαράδεκτη ρύθμιση της Ελάχιστης Βάσης Εισαγωγής, που άφησε μόνο φέτος, εκτός σχολών, χιλιάδες μαθητές.

Η σημερινή Κυβέρνηση όπως και όλες οι προηγούμενες χρόνια τώρα, δεν πήραν ποτέ ουσιαστικά μέτρα για την απρόσκοπτη λειτουργία των σχολείων με, ή χωρίς πανδημία.

Δεκάδες χιλιάδες πλέον είναι πανελλαδικά τα εκπαιδευτικά κενά σε μόνιμο εκπαιδευτικό προσωπικό, χιλιάδες τα πολυπληθή τμήματα μαθητών (προβλέπονται μέχρι και 30 μαθητές ανά τμήμα ακόμη και μέσα στην πανδημία), χιλιάδες είναι οι περικοπές ολιγομελών τμημάτων ιδιαίτερα σε ειδικότητες, και κατευθύνσεις. Οι ανεπαρκείς επίσης και χωρίς ασφάλεια μεταφορές μαθητών, οι άθλιες σχολικές υποδομές, η πολύχρονη στέγαση μαθητών στα κοντέινερ, τα Πρωτόκολλα υπερμετάδοσης του κορονοϊού, είναι ξανά εδώ και κάνουν το σχολείο μια δύσκολη υπόθεση για όλους.

Απέναντι σε αυτή την ζοφερή εκπαιδευτική πραγματικότητα, η κυβέρνηση αντί να πάρει μέτρα, μέσα στην πανδημία, ψήφισε τέσσερα αντιεκπαιδευτικά νομοθετήματα προωθώντας παραπέρα και μέσα από την αξιολόγηση, την ιδιωτικοποίηση και την ταξική κατηγοριοποίηση των σχολείων.

**Έχουμε την δύναμη με τον αγώνα μας και φέτος μέσα από τα μαθητικά συμβούλια τους συλλόγους διδασκόντων, τους συλλόγους γονέων, την ΕΛΜΕ-ΚΙ, να βάλουμε την δική μας σφραγίδα απέναντι στην ολομέτωπη επίθεση που δεχόμαστε, διεκδικώντας:**

* *Μέτρα για την υγιεινή και ασφάλεια στα σχολεία, κατάλληλες αίθουσες, 15 μαθητές ανά τάξη, αυξημένο μόνιμο προσωπικό καθαριότητας, μαζικά δωρεάν επαναλαμβανόμενα τεστ με ευθύνη του ΕΟΔΥ για εκπαιδευτικούς και μαθητές. Λέμε ναι στον εμβολιασμό - όχι στον εκβιασμό και διαίρεση των εργαζομένων.*
* *Να καλυφθούν όλα τα πραγματικά κενά και ανάγκες, να λειτουργήσουν όλες οι δομές ειδικής αγωγής, να μην εφαρμοστεί ο «κόφτης» στην Παράλληλη Στήριξη, να υπάρξει σχέδιο αντιμετώπισης των μαθησιακών και ψυχοκοινωνικών προβλημάτων που όξυναν η πανδημία και η τηλεκπαίδευση.*
* *Να καταργηθούν η Ελάχιστη Βάση Εισαγωγής και Τράπεζα Θεμάτων καθώς και όλες οι αντιεκπαιδευτικές ρυθμίσεις για τη λεγόμενη αξιολόγηση σχολείων και εκπαιδευτικών και ο νόμος-έκτρωμα για τα Εργασιακά.*
* *Να μην γίνει καμιά ανατίμηση στα σχολικά και τα είδη πρώτης ανάγκης*
* *Να επισκευαστούν όλα τα σεισμόπληκτα σχολεία και να δρομολογηθεί η κατασκευή νέων συγκροτημάτων (ΓΕΛ Ληξουρίου, σχολεία της Πάστρας, Μεσοβουνίων κ.α)*
* *Μέτρα για επαρκείς και ασφαλείς μεταφορές μαθητών.*

Καλή, σχολική χρονιά με υγεία σε όλους!

ΑΡΓΟΣΤΟΛΙ 12 Σεπτέμβρη 2021 Το Δ.Σ. της ΕΛΜΕΚΙ